
    PJESMA KOJA JE MOGLA BITI DRUGAČIJE NAPISANA (UMJESTO GERBERA NA GROBU BORISA MARUNE)

     

    Guli se pravoslavna crkva

Svojedobno su iz nje pucali na prolaznike

Pa im je uzvraćeno

Nakon čega više nije bilo pucnjave

Ne računajući bombe

U tom bloku tog dana

Stojim preko puta i pokušavam

Odlijepiti majicu s leđa

Kući se ionako ne mogu vratiti

Guli se zgrada hotela **

U kojem je na jednoj mlađoj punoljetnici

Izrešetan vlasnik rupe

U kojoj nikad nije bilo leda

Kao emotivan sitni kriminalac

Zatekao se usred nečeg što mu nije

Bilo pretjerano važno

Guli se svjetleći Asklepijev štap

Guli se dostavno vozilo guli se bravarija

Guli se znanje

I gule se uplaćeni doprinosi

Ulica puna prostodušne smrti

Njome se može proći

Ponedjeljkom ili četvrtkom uvečer

Ulica kao bilo koja druga

    Predsjedniče vidiš

Toj je ženi osam godina manje nego meni

I zna razmišljati o mojim nutarnjim organima

O mojem kroničnom bronhitisu

A kad se nasmije

Meni bude drago

Vidiš to

Svojim otvorenim očima

U svakom slučaju ja te razumijem

Kad bih mogao birati ni mene ne bi bilo briga

Sjeo bih na kakvu tapeciranu stolicu

I vrtio u zubima Hoyo de Monterey

Dok nabrekle alveole

Konačno ne prsnu

Ali Predsjedniče ukupna masa proviđenja

Namijenjenog hrvatskom tržištu

Nije za šalu

Općenito mi smo ozbiljni ljudi

Ispiremo udo mlakom vodom nakon jebanja u šupak

I uzgajamo začinsko bilje

Mi smo strpljivi ljudi

Stoljeća i države

Su nam svjedoci

Mi zahtijevamo pravo na rad

I pravo na nerad

I volimo spominjati Velebit

Dunav Dravu Savu

Jadran

Dakle naša modra vječnost

Sporo se suši

    Predsjedniče vidiš

Ja dobro znam

Što bih napravio sa svima vama

Kad bih imao više snage

I odlučnosti

Ja znam da kosti vaših i mojih predaka

Mogu mirno gorjeti

U dvjema tamnim spalionicama

Pod njezinim obrvama

I da je sve baš onako kako treba

Biti

Tako i nikako drugačije

S prezrelom djecom koja su učena da bježe

Od ovoga ili od čega već

I s oboljelima

Koji si režu tijelo staklom

Predsjedniče ti si

Spreman dati život

Za rokenrol

A ja ga radije ne bih dao ni za što

Ako ne moram

I zato dobro znam

I kamo bih s tobom

    Što je zasad

Prema svim mjerilima

Sasvim dovoljno.

  
    IZ KUVERTE PRIVREMENOG POREZNOG RJEŠENJA (KLASA: UP/I–410–23/2014–02/10220; UR. BROJ: 513–07–14–05/2014–02)

    
       
    

    Žele da vjerujem u ono u što ne bih znao vjerovati

Sve i da mi iziđe iz rektuma

Dok se istina dobivala bezbolno

U dnevnicama i kulturnim podliscima

Slabo sam pamtio lica imena i događaje

I kad sam odlučio pasti

Pao sam svom težinom

Sad je kažem tako

Oni žele a ja ne

I znojimo se

Jer je ljeto

    Rekoše da su im bogovi mrtvi

O da

Dakle pod jedan

Imali su bogove

A pod dva bogovi su im

Bili živi

I to bi sigurno bilo lijepo

Da ljepota pozna sigurnost

I to sigurno

Nešto znači

    Dva stola dalje od mojeg

Jedan momak poravnava si kosu

Pa pogledava oko sebe

A tri djevojke stoje na pješačkom prijelazu

S leđima u savršenu polumjesecu

Treba im snošaj kao što ciganska pjesma

Treba vikend-cigane

Svima

Kako stisnem čik

Konobar promijeni pepeljaru

Naposljetku mu kimnem

A on kaže Može pivo

    Nije im lako

Nikomu od njih

Vjerujem da nije.

  
    MI KOJI SE DOGOVARAMO

     

    Prijatelji su dolazili pa odlazili

Unoseći blato pseći

Izmet

I dobrotu

I mnoge nam stvari

Nisu bile poznate

O mnogočemu

Samo smo nagađali ali

Bilo je jasno da nećemo izdržati

Bilo je to jasno kao

Što bilo što

Bude jasno bili

Smo preslabi

    Podrezavši kamom jajnike slobodnoj volji

Prihvaćali smo borbe

Koje se nisu mogle dobiti

Gluha zemlja gluha

Jer u nju ne svršava seljak

Ne postoji SSSR

Ali postoji SSRI

Postoje „revolving kredit“ i okretna

Vrata

Naposljetku

Postoji bubanj sa šest pregrada

I između čovjek koji neće a može

Ili može a

Neće

    Sve je to vrlo nalik životu

Treba priznati

Nakon nekog vremena nema se što reći.

  
    MOKRA PJESMA

     

    Darije i Aleksandar možda su pali trulih zuba

No babe u crnom po selima istočne Slavonije znaju

Da zube kao i muževe

Valja nadživjeti a ja sam sve skloniji

Prihvatiti to da će ta sela uskoro ponovno gorjeti

Kao nešto neizbježno i

Samim tim posve nedostojno brige

Premda me ponekad ako razmišljam o cijeni

Čvaraka i njihovu položaju na policama u hipermarketima

Bude jako strah ne znam

Točno čega

    Nabadam ova slova po svojem pametnom telefonu

Koji je zapravo prilično oglupio

Počele su ga zbunjivati osnovne

Radnje poput slanja SMS-a ili uspostave poziva

Kao pravi kreten nabadam ova slova

Jer više ne žele poslužiti piće

I oni su ljudi i moraju u krevet

    Ne vjeruj onima koji ti prodaju žuticu

Ne vjeruj onima koji ponavljaju da te razumiju

Mislimo si moj nepametni telefon i moj nepametni ja

Spremajući se polako izići

Iz nepametne gostionice

Na nepametnu kišu.

  
    PJESMA KOJA NE OČEKUJE ODGOVOR

     

    Ako stvaranje umjetnosti zahtijeva određen uvid

U djelovanje životne otopine određeno razumijevanje sveobuhvatnosti

Smrti zapravo ljepote ukupnog besmisla

Odnosno ako umjetnost treba biti svojevrstan konac

Za šivanje onih dijelova koji se ne spominju

U atlasu anatomije

Zašto nas tako često zaguši

Zadah iz usta umjetničke sujete

Kako je moguće da ti nesretnici povlačeći

Poteze nabavljene ondje gdje i profesura

Tako uporno vjeruju u stolicu u nebeskom bifeu

U to da nešto što je naučivo tvori pamet?

Ili su im stvari jasne

Ali ipak se nemaju snage dokrajčiti?

Jedna teorija nalaže razdvajanje stvaraoca i djela

No što ako djelo naprosto prestaje raditi nakon što ga stvaralac

Zatrpa subjektivnim izmetinama

Što ako oni žele tek štambilj

I ukusne boje na plaketi?

Koja ih teorija šalje u kakav rezervat

U kojem na sisici ministarstva ima još milijardu sisicâ ministarstva

Pa da više ne moram sresti nijednog?

  
    SPOJENO S VIKENDOM

     

    Još jedan Dan neovisnosti

Radno vrijeme kao nedjeljom

    Teško je biti siguran što se zapravo dogodilo

Na današnji dan

I prije koliko godina

    Mijenjali su praznike blagdane

Narod se izgubi

    Kao u pravopisu na primjer

    Korienski novosadski Institutov

Pa ti znaj čevap

Ili ćevap

    Takvi smo

    Nesigurni u narudžbu i kad stigne račun

Uglavnom osupnuti iznosom

    U ulici tri zastave od kojih jedna

Na privatnoj kući

    Prekinuto možda 15000 života

Nije da igra reprezentacija.

  
    TUCAJ KAMEN ENVERE

    
       
    

    Mogućnost pâda ne plaši koliko sama visina

Uvjetovani prije svega zbivanjima u probavnom traktu

Popuštamo kao mješanci na povocu profesionalnih anarhista

Onih koji sustav napadaju iznutra

Drugačije i ne ide zar ne

Mi pomireni govnari otvrdnulih žila

Sad bliže kraju nego početku;

Sa svojim napravicama svjetlećih ekrana

Nalajavši se u desetak glavnih gradova

Na desetak valuta

Znamo da je uvijek bilo kasno

Pobuna počinje u glavi ondje i završava

Možda sam to već rekao

Ili nisam kao da je bitno

Tko sam ja da išta govorim

Pa ipak govorim

Ovo je demokratsko društvo zar ne;

A kad si međusobno jebemo žive sestre i mrtve majke

To je uglavnom u prenesenom značenju

Jer koliko bi tek inače bilo spontanih i izazvanih pobačaja

I raskopanih grobova

Neumjesno mnogo.

  
    PJESMA ZAVAĐENA S DUBLJIM UVIDOM U DUH VREMENA

     

    Sestro noćas bilo gadno zašto da ti lažem

Topnička priprema svastikama po širem gradskom području

Pa po ojačana bojna govora mržnje

Na sjeveru jugu zapadu i istoku

Jedino prve četiri kolone nije bilo

No ustrajali smo i linija je ostala nepomaknuta.

    Draga sestro nitko nam ne drži leđa

Jutros forsirali zid šesterokatnice

Morali pisati priopćenje portalima i novinama

A Markanu opet prijetilo u inbox

Zar ondje u Australiji ne pratite vijesti

Ili ste baš svi zatucani?

    Sestro dok ti pušiš klokanima ovdje meso gori tintom

Znaš li ti što se dogodi borčevoj psihi

Kad mu na rukama umru i Che i Emiliano!

A igla bode li ga bode boli je kurac

I misliš da će te neko slušati osim seljančura s humanistike!

    Jebiga sori sestro šta da ti kažem

Ne poznam više uredan san i brzo planem

Nije lako noću kad ih čuješ kako skandiraju

A ni danju kad ih vidiš kako kupuju auto-lak

Ne mogu više sa studenticama ne mogu ni s kim osim sa svojima

Uglavnom smo na Gligori i Pivcu

Neki na krizi uzimaju i domaći kulen.

    Sestro zadnji put da ti pišem bar zasad

Ne ide ovako ne nalazim svrhu

U Goi izbilo sranje idem kao instruktor

Ako budeš pisala nemoj na udrugu ukinuta

Došli ovi na vlast hoće i oni osjetiti rat.

  
    POKOJNIK PRIJE SPAVANJA

     

    Isprva pomislim da udara jedna od mačaka

Onako zaokupljena pranjem i češanjem

No otvorim i ugledam njega brk kao sa slike

Kažem Edgare kojim dobrom? Rakija je mrtva

A i ti si ako se ne varam

Uostalom vrane su lijepe životinje i ja ti ne mogu pomoći

Bolje otiđi borcima za radnička prava s Filozofskog

Ili ispeci bijelog miša možeš mi ostaviti kojeg

Dylana Doga za djevojku

A on će podozrivo O derište ne znaš ti što znači biti siroče

No vojska je sušta dosada dobro je da te nisu primili

I ne gledaj me tako mogao bih ti doći

I kad joj kreneš skidati gaće

Jesi me razumio ili treba na hrvatskom?

Pljunuli ste srcu u lice pljujete toj

Naherenoj povijesti u lice

I takvi mislite da će vam u Beču govoriti vi?

Edgare kažem Beč je potonuo

Budim i Pešta osluškuju Washington pa Moskvu pa London

Pa Moskvu i sve to zapravo ide prema jednom uglađenom kraju

A sirotište duše i dalje skuplja igračke

Za sirotište tijela

Barem ti bi to trebao znati?

Nije mi bila namjera imponirati

Premda ako će ti tako biti lakše možeš misliti da jest

    Da možda ne bi bilo loše

Da se malo makneš od lektire

Ispali on namah Manirizam je tihi ali vječno prisutni ubojica

Jer vaši će sinovi i unuci ako im to ne onemogućite

Jednom o ovome govoriti kao o dobrim starim vremenima

Pa shodno tomu sjetno prizivati prokrvljenost aplikacija s iPhonea 5

I toplinu kućica za chat iz 2014. godine

A jedina ste država na svijetu vjeruj mi

U kojoj pankeri prosvjeduju protiv prosvjednika protiv vlade

O spikerima s govornom manom da ne govorim

Barem TI bi to TREBAO znati?

Pjesniče nemoj samo o politici kažem Nisam raspoložen

Nikako nisam raspoložen

Nego bi li ti ušao? Malo je naporno stajati ovako pred vratima

Pijete li vi nezahvalni leševi jedete li?

    Nijedno od tih imena nije vrijedno svetosti

Niti je ikakva svetost vrijedna svjetlosti

Kaže on pa glasno podrigne što ne ostavi baš nikakav miris

A kad čovjek nema volje bolje rečeno kad misli da nema volje

Počne se prepuštati ženi i nedjeljama

Premda ako se i u siromaštvu držite za ruke

Dade se govoriti o ljubavi

Pa ne znam i mogao bih nakratko nisam se mislio zadržavati

Ajde pomakni se da prođem šta si se ustobočio

Vidim nije ti ovdje loše pravi mali brlog

Nastavi on Tu je i prozor pogled doduše nije bajan

Toči ako imaš ali ne očekuj spektakl

Više ne dižem čaše

    Edgare druže kažem Dignuo ti čašu ili ne

Ovdje odavno nema mene

Ni ikog od mojih

Godine su prošle krivotvorimo sistolu i pazimo na te mačke

To je sve što radimo odavno mi

Nismo ovdje

Vidim kaže

A vidio sam i naslov

Raste porez na duhanske proizvode

O kako distopijski nadobudno

To se dogodi kad nakon svake menstruacije mijenjaš momka

Naravno Česi i dalje režu vinil bez predrasuda

No prije spomena trećeg velikog

Jer uzima se da je prvi završio

Valja imati na umu da je prirodno upravo sve što postoji u prirodi

Ono zasluženo ako se može govoriti o zaslugama

Ionako ćete dočekati polupismeni na barem dva jezika

Ali Edgare oni su gore mi smo ispod

I tako će biti dok ima sunca i vode mali narodi

Od antropologije dobiju kurac

A ne kunilinktus pitanje je samo

Tjelesne šupljine

    Mali narod male dojke ufff tko vam dade

Grudnjak uhhh kaže on pa zahrče za stolom sjedeći uspravno

A ja se sjetim kopra u hladnjaku sjetim se češnjaka

I kuhanog krumpira sjetim se sardinâ

Sjetim se limuna i soli i kruha i ulja

Pa odem u kuhinju i uskoro ne budem gladan.

  
    TRAŽILI STE POGLEDAJTE

     

    Tako vladavina práva

Ubrzano diše

    55-inčni ekran na kojem se

Teutonska ljepotica bûdi nerazmazanih

Boja na licu

    I moj prijatelj Emil

Koji dobiva po godinu

Za svaki gram;

    Građanin je u policiji prijavio mirni prosvjed

Jer građanin zna gdje se u gradu

Peče moćan burek

    Ustvari pȉta

Ustvari burek

    I dok onoj devetnaestoj punjenoj

Pokušava naći mjesto

U kutiji Marlbora

    Bratstvo i jedinstvo plamte

U Winampu 5.66

Baš poput bengalke;

    Idemo u Irsku Švedsku Norvešku

Gdje je u zemlji manje krvi

A u znoju više kapitala

    To je najbolje

Što smo smislili.

  
    TRI ČRLENE

     

    Bliži se kraj radnog dana i u zaposlenim

Želucima popušta napetost;

Sljedećih sati ništa neće biti važno –

Ni sitni potezi po gazdinu nalogu koji samo

Što nisu napunili šesnaest, ni džeparac prerušen

U mjesečnu plaću, ni neutjerani honorari i oni

Koji će to tek postati,

Ni amaterski odrađeni prekovremeni, ni služba za korisnike

Zapanjena nad kvarom,

Ni veterani koji su branili zagrebačke šankove,

Ni policija koja postupa onda kad se usudi postupati,

Ni Potemkinovi natječaji za namještenje u državnoj službi,

Ni nuvo riš s dildoima s likovima Rabuzina i Hegedušića i Glihe i

Murtića i Detonija, ni profesori materinjeg jezika

Koji kratki jat utapaju u „craft pivu“ – ništa

Osim večere i tevea jer za danas je bilo

Dosta, zaslužujemo predah.

    Revolucija je zapela na terevenki u Razigranoj privatizaciji

I ne zna se kad će se istrijezniti,

U svakom slučaju bit ćemo spremni.

    Smijali se Česima i Poljacima

A postali Hrvati.

  
    DJED MRAZ

     

    Kao dijete vjerovao sam

U postojanje vremena

Vrijeme je bilo moj Djed Mraz

    Tridesetak godina kasnije primjećujem

Da vjerujem u ove filtere

Koje sam počeo koristiti

    Stavljam ih s desne strane cigaretnog papira

Nakon duhana

I vjerujem u njih

    Ne znam dokle tako.

  
    ŽENA

     

    O kako žena može biti

Lijepa kad zna više

No što želi znati

    Ostalo je ipak

Stvar genoma

    I takozvanih

Higijenskih navika.

  
    ELVIS

     

    Elvis je umro na zahodu

Tiskajući

    Kraljevi će onako

Kako im se prohtije.

  
    PJESMA KOJA ČEKA JUTRO

     

    Susjedi iz dvorišta uslijed manjka prostora za parkiranje

Prije nekoliko godina dali su zabetonirati mali travnjak

Ispred svoje kuće, koji su desetljećima održavali oni

Koji su živjeli u njihovoj kući prije njih.

    Jučer su radnici na poziv predsjednika kućnog savjeta

Zabetonirali i jedan zajednički dio dvorišta

Pa ondje sada umjesto iskrzane opeke

Mahovine, glistâ i neuglednog busenja trave

Obitava monumentalna siva ploča ograđena zgodnim konopčićem

Tako da i nehajna ili neupućena noga znade kako joj onuda

Nije kročiti dok se djelo posve ne osuši.

    Izišavši pred vrata u sav taj napredak

Zapalim cigaretu i kratko mjauknem mačkama

Opruženim na krovu garaže i prepuštenim ranojesenskom suncu

Na što se obje dadu u paničan bijeg prema svojem dvorištu

Vjerojatno gonjene sjećanjima na različite projektile

Kojim ih se u posljednje vrijeme zasipa s okolnih prozora.

    Razumijem vas, mali prijatelji.

    I mene su primorali na to da želim uteći

Ali nemam kamo.

    I na mene bi pucali

Samo kad bi na trenutak pomislili

Da neće biti odgovora.

    Ti smiješni

Betonski

Ljudi.

  
    PJESMA KOJA IZBJEGAVA SUKOB

     

    U rano subotnje poslijepodne pijemo kavu

Na benzinskoj crpki, gledajući kroz prozor žene i muškarce

Kako izlaze iz automobilâ i ulaze u njih, dok negdje

Nama iza leđa jedan muški glas psuje dovoljno glasno

Da ga čuje svatko u prostoriji. Krupne pahulje snijega

Lijeno se spuštaju k tlu, oblikujući nove slojeve.

Da netko postavi pitanje: tko ste vi?,

Na njega bi se moglo odgovoriti: ljudi koji običavaju

Piti kavu na benzinskim crpkama. A moglo bi se reći

I: ljudi koji su u posljednjem stadiju nečega, za što nisu

Posve sigurni što je. U svakom slučaju, ni jedan

Od ta dva odgovora ne bi bio pogrešan.

Sjećamo se njegove prve djevojke, s kojom je hodao

Kad smo imali šesnaest i koja je otišla u naručje

Gitarista jednog talijanskog benda kojem se ipak

Ne možemo sjetiti imena. Ona je tada imala nekoliko

Godina više, što u toj dobi i nije mala razlika,

A u pankerskim je krugovima uživala stanovito poštovanje;

Poigrala se i naučila ga pokojoj stvari koja će mu dobro

Doći u budućem životu. Psovač ne posustaje, nešto ga je

Jako naljutilo, toliko da je u stanju ponavljati te besmislene

Riječi u rano subotnje poslijepodne, iznova i iznova,

Svaki put s nesmanjenim, ako ne i većim, žarom.

„Idemo, gađat ću ga pepeljarom“, kaže moj prijatelj.

Ubrzo otvaramo vrata automobila, obojica

Odlučna krenuti prema danima koji ne postoje,

Prema domovima koji ne postoje.

  
    STRAŽA

     

    „Ne,“ kaže ona, „daj meni. Ti staviš premalo mlijeka

I onda dobiješ kruh u kajgani.“ Prepuštam joj zdjelicu

Pa ona u razmućena jaja ulijeva više mlijeka no što

Bih ja bio ulio. Tom smjesom natapamo kriške kruha

Koje potom pečemo na ulju. Pohani kruh ili pofezne ili

Naprosto kruh u jajima. Vani je hladno i mirno,

Susjedstvo spava, i dobar je osjećaj gledati

Kako cigaretni dim, stopljen s dahom,

Odlazi svojim putem. Na povratku unutra

Za sobom zatvorim prva, pa druga, pa treća vrata.

Radio svira, ali taj krevet

Donedavno nije bio prazan.

Zato na televizoru gori jedan crveni lampion.

Nas troje noćas smo ovdje

Jer dok je moguća smrt, moguć je i život.

  
    ŠIPAK

     

    Ležimo na krevetu i ona mi spušta zrnje šipka u usta;

Sitne ledene kuke provlače mi se kroz osrčje

Dok kisele crvene bobice pucaju pod zubima.

    Ne mogu razlučiti radi li se o žilama koje se začepljuju

Ili o protezanju onog što je začepljeno

Od vremena do kojeg mi seže pamćenje.

    Zima širi svoje glatke ubitačne ruke

I u sobi je četiri ili pet novih zelenih biljaka.

    Sjetimo se mesa kad ostanu samo koštice

A mi ih poželimo ispljunuti.

  
    POLA SATA TRISTO KUNA

     

    Kroz Francuzov jezgroviti prikaz Houellebecqove

Opće spisateljske i ljudske promašenosti

(O suvremenicima pohvalno ako su prisutni za stolom)

I Hrvatovu srčanu borbu da glavu održi

Uspravnom (odakle odjednom to?)

Smanjuje se broj bonova za piće dok se žene

U suknjama i hlačama kratkih nogavica

Smiješe jer dobivaju očekivanu pozornost.

    Trijebim uši svojoj ulozi na događanju:

Naravno ja njima služim za to da popune program

No za što oni mogu trebati meni? I kako se uzgaja

Osjećaj važnosti? Ne podastirem teorijsku

Osnovu nemam jasnu sliku onoga što želim postići

Niti me zanima „povlačenje sredstava“;

Francuz prihvaća Célinea

A Hrvat uspijeva obraniti granicu svijesti.

    Domska djeca razbacala su obzorom crvene i žute klikere

U jezeru vlastitih govana kurčimo se zahodskom četkom;

Prekidam razgovor odlazim s terase kluba

Zovem prijatelja govorim da je gotovo

Neka dođe po mene.

    Sutra ili najkasnije prekosutra leći ću u svoj krevet

Obići mačke uz Dravu izvesti kantu za smeće

Život će se nastaviti.

  
    PODSJETNIK

     

    Nepokretan starac leži na kauču

I piša u plastičnu gusku

On i njegov brat bili su u ratu

    Nešto kasnije mladić u samtanom sakou

Pruža mu ruku pa ga uz osmijeh

Pita kako je

    Starac ne čuje dobro

Ali kima i vraća osmijeh

Posve neuspješno skrivajući sram

    A vas ste dvojica na ti?

Još nešto kasnije upitam mladića

    O pa da oduvijek

Odgovori on spremno

    I tu je kraj jedne priče

Koja nas poput mnogih drugih prije nje

Ničemu neće poučiti

    Možda nas tek podsjeti

Na prednosti upotrebe sapuna.

  
    PROBITI SVIJET

     

    Rodio se 1908. godine i izučio danas gotovo

Nepostojeći zanat umjetničkog kovača, nakon čega je

Sedam puta osvježavao očinstvo, da bi umro 1963. godine,

Uslijed krvarenja u jednjaku, posljedice kroničnog alkoholizma.

    Zvao se Stjepan

I njegov posljedni trag fotografija je njega na konju

Negdje u Bosni, koju je poslao poštom

Nakon što mu je žena rekla neka ode iz kuće.

    Žena se zvala Marija i na pogrebu mu je,

Uz kćer Danicu,

Bila jedina iz nuklearne obitelji.

    Portali koji drže do sebe prenose polufinale deložacijskog kupa,

Lijevi i desni kotrljani buteljiraju fašizam,

A mrtvima je ionako jasno.

  
    U RODITELJSKOJ KUĆI

     

    Dan počinje s kašljem i crnom kavom,

Ovdje sam čovjek kojemu je povjereno ne zaboravljati,

No svako malo nešto previdim,

Stvari su uglavnom pomaknute iz ležišta;

Starost teško odstupa od svojeg viđenja prošlosti

(Ipak je mladost govorila o podnošljivijem svijetu).

    Noćas ću prespavati u svojem momačkom krevetu

Kako bih sutra otpisao ono što sam rekao danas

I u tome je upravo dovoljno laži da bi bilo istina,

U ovoj su ulici nedavno posjekli gotovo sva stabla.

    Naginjem se nad duhanom i pozdravljam mogućnosti,

Između pretpostavljenosti ostanka i svireposti odlaska

To se može učiniti;

Ovdje sam čovjek kojem je povjereno biti budan,

Dan počinje s tim gadljivim osjećajem.

  
    NOĆNE PELENE

     

    Pred kraj druge boce šljivovice, prije dva dana u osječkoj Retfali,

Jedan neobvezno napomenu: Treba nam svjetlost,

Da nas podsjeti na mekoću, najokrutnije obmane

Ionako izgovaramo u sebi. A drugi kičasto odvrati:

Ma treba nam samo jača bomba, da nas podsjeti

Na zemlju. U premoćnoj sparini stan je vonjao na

Moždani udar. Na to u prostoriju uđe žena ovog prvog,

S potomkom spremnim za previjanje, i mi se

Pred njezinim nabreklim grudima

Zaista donekle utišasmo, da bismo onda nastavili

Lupetati, praćeni plačem koji ipak tek treba

Upoznati mogućnost izbora.

  
    VRATA SU BLIZU

     

    Svakog puta kad snažno zapljušti kiša

Kad pod nebom ostanu samo odista izgubljeni

    Učini se da bi ta silna voda

Mogla ponijeti dio sa sobom

    Led iz kostiju lijeve ruke

Možda sjećanje na kakav rub djetinjstva

    No nisu ni padaline od jučer

Što bi one s čovjekovim otpadom?

  
    GONOREJSKI BINOM

     

    Jeftine djevojčice nastoje se skupo prodati

Ne izlazeći iz svojih maskirnih

Odijela po mjeri

    One ne poklanjaju ništa

Ali primaju sve

    Liberalni kapitalizam

U malom.

  
    OGRADA

     

    Jučer me tako

Za možda dvije sekunde

Promašio vlak iz smjera Baranje

    No bez sustezanja

Sad se ograđujem

    Ako vas zanima kakva je okusa želja za životom

Pitajte skupljače bocâ

Ne mene

    Ja se još nekako držim

Ove strane kontejnera.

  
    OPSUJEŠ BOGA NA A6 KOD DELNICA PA PODEBLJAŠ RUŽ

     

    Sloboda govora obijesna je igračka

No mi je možemo braniti od

Vanjskog neprijatelja

    Možemo čak pokušati

Stvoriti novu

Ili šutjeti

    Kako god već nam

Prilično dugo

Ne ide.

  
    USPAVLJIVANJE

     

    Pola sata vlakom od Lisabona

Postoji mjesto uz Atlantik

Ne sjećam mu se imena

    Jednom sam odande poslao pogled

Niz srebrnastu površinu vode

Pa sam s vremenom zaboravio

I na njega

    Godinama ga nisam sreo

Da bi me naposljetku našao

U hodu kod nekadašnje tvornice šibica

U Osijeku.

    Trudio se objasniti

A ja sam se pretvarao

Da ga ne poznajem

    Onda sam ga pritisnuo uza sjeverni zid

I zabo mu križasti odvijač u vrat

Pa se otiđoh kući oprati

Ostavivši ga s tim brizgajem.

    On je samo jedan od pokušaja

Kao i ti kao i ja

No možda među posljednjima za odstrel:

    Ruke su usporile

I alata je ipak znatno manje.

  
    BLISKOST

     

    Uporno mi izmiče to kakva se pomutnja dogodi

Na liniji između čeonog i tjemenog režnja

Da prosječan čovjek zametne i posljednji

Trun poštovanja spram tuđeg

Intimnog prostora

    Pljuvali su mi u lice i grlili me svojim prijateljskim

Ručerdama i ručicama kao da smo barem

Od iste matere dragi dvonošci iz

Valjda svakog društvenog

Sloja u valjda svakom

Stanju svijesti

    Ako već moramo razgovarati

Ovog dana ove godine

Pusti me ukopana s

Cigaretom na

    Najmanje dvije

Trećine

Metra

    To je prihvatljiva

Udaljenost

    Ionako smo

Svi jedno

    Zar ne

    Sestro

Bra

Te.

  
    PJESMA KOJA UVAŽAVA MEĐUSOBAN OMJER ISKUSTVA I MOGUĆNOSTI

     

    Pokažite mi pjesnika

Koji će se smijati metku

I shvatit ću radost

    Mrtvi Li Po

Mrtvi Majakovski

Mrtvi Lorca

    Mrtva ironija na mrtvim usnama

Mrtvog studenta mrtve književnosti

    Umjetnost nikad bliže punku

Nikad bezopasnija

Nikad poraženija –

    I dobro nam je tako.

  
    UZ NESUĐENOG MINISTRA KULTURE

     

    Riječi halapljivo proklinju

Pobjedu površnosti i oholosti

Nametnuo bi se ali drugi su odaniji laži:

    Do određene dobi razočaranje ima šarma

No ako ne začne gordost sklono je

Pobaciti šupljom gorčinom;

    Nedjeljno je jutro

I on želi posvetiti samog sebe

    A malo je tužnijih prizora od

Čovjeka koji želi.

  
    LAJKA

     

    Arlauče Lajka u kapsuli

Već skoro šezdeset godina:

Otvorite vrata da se vakuumiram

    Rep joj glatka Osa

Glava joj željezni jež

A oko sardine s povrćem

    I kako se probiti do nje

Kroza sve žive

Životinje

    I kako oploditi tuđu dušu

Nezasitno drkajući

Na svoju?

  
    RESTLOVI

     

    Ne moliti istinu

Ponosna na radničko porijeklo

Dok je izvršni direktor uzima odostrag

    Ne podvoditi laži

Prebrzo navuku triper

A nemaš im gdje zabosti špricu

    Golove koje si dao odrastajući

Natočiš u noge koje si slomio odrastavši

    Gutljaj u pravilu uzima trenutak

No bljuvanje može trajati desetljećima.

  
    RAZUDBA OSMEROKATNICE

     

    Mi asistenti pobrojasmo

Prostrijelne na fasadi

I izbijene prozore

    A nakon ravnog reza

Konzilij izvaga dizalo

Podrume i mansarde

    U granicama očekivanog

Zaključi primarijus

Pa zatvorismo truplo;

    Domalo kao pokojničini znanci

Krenusmo na sljedeću

    Praćeni mirisom formalina

I nehajnošću stanarâ.

  
    PUTOVI DO LJUBLJANE

     

    Žilavi listovi tovit će jednom zemlju

Kao etnički kaljavo meso

Ali sada su tu

Ovo je nečiji stan knjige poslagane

Na policama između prozora i

Balkonskih vrata

Također pripadaju nekomu

Naslovi odaju humanista

Ili humanisticu u današnje

Vrijeme valja biti rodno korektan

Čitao sam neke od njih

Dojmljivo napisane

Ali zapravo dosadne

S junacima koji žele

Biti heroji a ja valjda

Ne želim biti heroj

Pa mi je to dosadno

Čireve i kraste prepustiti mekšim

Oblicima postojanja

Ta biljka i ja:

Jučerašnji dan kao da se

Nije dogodio.

  
    LJETNE AMPUTACIJE TOPLIJE SU OD ZIMSKIH

     

    Usvojivši plinsku gangrenu (ne bi se reklo ali

Smrad na neki način ostane titrati

U nosu dugo poslije bolničkog posjeta)

Odnosno odmahnuvši bijeloj sestri

Njezinim rumunjskim benzodiazepinima i oteklim gležnjevima

Te opsovavši posve neutralno u

Sebi naravno

Pođeš ulaštenim hodnikom prema stepenicama

Prema izlazu iz tog hrama nebrige i loše sintakse

Shvaćajući ponovno kao kakav

Golman tek ušao s klupe

To da su pročelja svih državnih ustanova ista

I to da svijet nikomu ne

Duguje ništa

Nakon čega u automat gurneš kovanicu od dvije kune

I kovanicu od jedne kune

Pa smanjiš šećer do nule stisneš kratku kavu

I zapališ cigaretu dok skori

Leševi od sunca suženih zjenica

Okupljeni oko drvene klupe s drvenim nogama

Već dakle barem tri četvrtine sata traže

Opravdanje da umuknu.

  
    PREUZETNA PJESMA

     

    Nikoga ne mora zanimati

Ali lice te žene raspoređeno u osmijeh

I za slabijih je trenutaka pljuvačka

Koja sporo klizi niz obraz Jutarnje zvijezde;

    I premda je teško odrediti neku suštinsku potrebu za tim

Ona i njezina sumnjičava stražnjica

Hodajući ulicama bijelo-plavog grada

U kojem ako uspiješ uspjet ćeš i u New Yorku

Obraćaju se gotovo svakoj sustaloj sinapsi u meni

Jednako razgovijetno kao prvog ponedjeljka

    (Vrane u Tvrđi letjele su visoko vino je

Stizalo sramotno razvodnjeno

I ja nepovratno poželjeh njezinu ruku u svojoj

Kad satara bude sasvim blizu).

  
    LANAC

     

    Neke moje prijatelje dade se pratiti

Dok su u sjedećem položaju

U automobilu ili za stolom

Njihove pokrete držanje izraze lica;

    Hodanje je uglavnom stvar osame

U uspjelijim slučajevima skup donekle čistih trenutaka

Koji se međusobno ne bore za prevlast;

    Dade se pratiti ono što govore o sebi

Svakako i ono što misle da ostaje neizrečeno

Te njihove živote mjeriti kao mapu pokušaja i pogrešaka

Ostavljenu na uvid dokonu Bogu.

    S vremena na vrijeme ruke tih nekih mojih prijatelja

Postanu žarači nedodirljivi u vrelini a oči im

Zapucaju dahtavim krvavim iglama

Kao da će naposljetku krenuti

U odsudan napad;

    Ostane tako do sljedeće dužnosti

Do sljedećeg zamaha savjesti

A onda se ruke ohlade oči obustave paljbu

I polja lavande oko nas utihnu.

    Posrkavši nadu to varivo od krtijih komada istine

Uvidimo da smo crijeva

Ipak punili izmetom;

    Oni othranjuju svoju djecu

Baš kao što je netko othranio nas.

  
    DRLJANJE PO POLEĐINI RADA O PLEONAZMIMA U HRVATSKOM STANDARDNOM JEZIKU

     

    Nimalo ne čudi to što je poezija danas prezren žanr

Kao utočište besposlenosti silovane tako ozbiljnom ambicijom

Nije ni mogla imati drukčiju sudbinu

    Pjesnici vi ste umnogom nalik Mici

Ostarjeloj prostitutki koje se sjećam iz adolescencije

A koja je jednostavno polagala previše vjere u šminku

Pokušavajući pri tom od vojske napraviti gospodu

(Nije da jedno nužno isključuje drugo)

    Pjesnici vi ste si sami krivi

Ljudi povremeno ipak nanjuše prevaru

A u dadiljanju zaumove kopiladi

Tih nekoliko dotiranih nagrada i stipendija

Nikad vam neće biti dovoljno

    Naravno ja o ovoj temi govorim upravo nimalo pozvan

I sa stručnošću nešto naprednijeg pučkoškolca

Zapravo tek ubijajući vlastitu noć

S četvrtka na petak.

  
    ČOVJEK KOJI JE SPREMAN (BROJALICA)

     

    Prije svega mora se propustiti najavu večernjih vijesti

(„Američki predsjednik Obama u Ujedinjenim narodima

Stao pred hrvatsku zastavu pa je Hrvatska bila

Na svim svjetskim programima“)

I laissez-faire

Pa propustiti suvremeno podrezana vlasišta i

Francuski manikirane nokte

Studente psihologije kojima je vulva izbila desno oko

I studentice prava na praksi u Bruxellessu

Razočaranje bivših robijaša (svaki od njih

Razradio je vlastiti plan osvete)

I snebivanje boraca za prava životinja

Zatim se mora propustiti nehajnost žena u konfekcijskim kostimima

Koje na tržnici pitaju za domaći češnjak

Hladnoću očeva pištolja iz posljednjeg rata i njegove

Devetmilimetarske molbe

Teoretske okvire ljevičara koji uspijevaju biti

Ljevičari dok je ljevica na vlasti i

Pravovjernost nutarnjih podrivača

Kao i priučenost internistova

Pogleda kad govori Nije dobro

    Mora se paliti njihovu noć i bljuvati njihovu žuč

I kad bude dovoljno duboko

Gurnuti još malo

U zrcalu oslovljavati prvo njih pa sebe

Kad to prilike budu nalagale šutjeti kao da se jede neoporezovan kruh

Ali svaku blagost cijeniti

Tek kao izočnost siline

    Pa se mora propustiti one koji misle da znaju

I one koji misle da ne mogu znati

Pankere koji sviraju Rahmanjinova džeziste koji

Obrađuju Roberta Johnsona

Potkivače slobode

Potkivače jednakosti i potkivače bratstva

Rođene vođe one koji nikad ne plaču

Svakako donatore ktitore darivatelje njihovu

Čistu savjest

Volontere entuzijaste

I njihovu čistu savjest

Zaljubljenike u adrenalin ili bilo koji drugi hormon

Razmetne i bludne sinove i njihove majke

Društveno korisne ničeance neostvarene

Samoubojice ostvarene

Pjesnike

    Mora se s istočnim psima kroz gustu krv pobjeći na sjever

Ondje se djelomično smrznuti i vratiti se samo kako bi se palo

Pa pasti

Pa pasti još jednom

Pa pasti još jednom

I ako se očekuje svetost valja odmah odustati

    Mora se propustiti one s posve čitavom lubanjom

I one koji žoharima tumače fisiju

Propustiti pedere koji ne vole kurac

Propustiti kapavac trihomonijazu klamidiju

Agitatorski nastrojene vegetarijance

I vegane

I mesojede

Povijesne pobjednike i historijske revizioniste

I bivše djevojke i njihove momke

Naposljetku mora se propustiti Catu Dujšin Ribar

Ivanu Brlić Mažuranić Mariju Jurić Zagorku

Princa Eugena Maršala Tita i

Doktora Faustusa zazivače boljeg jučer

I rječite isposnike;

    Tada na začelju kolone ako se dovoljno snažno izdahne

I ako to prirodni zakoni dozvole

Moguće je na trenutak čuti kucanje života.

  
    VRIJEME ZA ZAPALITI CIGARETU (NARODNJAK)

     

    Ako se kad izgubite u nadmenosti Blixe Bargelda

Slobodno se poslužite njegovim građanskim imenom

Hans Christian Emmerich

Ili podacima da kao takav nije završio srednju školu

Da je otišao od kuće prije nestanka pubertetskih akni

Te da je na publiku svojedobno bacao Molotovljeve koktele

I ako vam se kad učini da vas Sjevernjača

Izdajnički poziva na stranu

Slobodno je upitajte je li istina

Da su krajem dvadesetog stoljeća

Osijek obranili ljudi koji nisu voljeli pušku

Da je guzica pravednika

Odista velika za barem

Tri stolice

Te da svaki oblik života u društvu

Podrazumijeva rashlađen pristanak na igru;

U slučaju da vas naglo obuzme osjećaj pobjede

Možda u bečkom Hernalsu nakon druge linije

I trećeg crnog

Slobodno se sjetite orla i lasice

A ako ni to ne bude dovoljno

Ustvari kad bolje razmislim

I nije me briga.

  
    ZVJERAD ZA DVA EURA

     

    Nadomak hipodroma u sasušenoj travi

Ispijem pola litre smlačene vode pa protegnem noge

Trideset četiri godine s nekoliko duljih prekida slušam taj grad

Njegovo jednolično dahtanje stenjanje hroptanje

Rovareći njegovim šuljevima i kavernama

Pokušavao sam mu pronaći kraj

Dok je on možda pokušavao stići nekamo;

No da bi stigao dobro je da kreneš;

Naravno u svijetu koji uči kako što pravilnije ubijati

Kavez unutar kaveza prihvatljiva je zamisao

Ne znam zašto sam mu se dosljedno vraćao

U tome nikad nije moglo biti pragme;

I nakon određenog vremena iz zoološkog vrta rikne tigar

Ili je to slon ili neka treća životinja

Riknem malo i ja uzmem svoju plastičnu bocu

Mnoge stvari naprosto zaslužuju odrastanje

Tišina nije jedna od njih.

  
    Knjiga je izvorno objavljena 2017. za Slušaj Najglasnije! Zdenka Franjića u ograničenom tiražu od 50 primjeraka, od kojih je 40 imalo tiskanu naslovnicu s fotografijom autora Damira Kovačevića, a od ostalih 10 po pet su ručno oslikali Krešo Pongrac i Višnja Vlahović.

    Hvala Davoru Ivankovcu na podršci i na svemu vezanom za elektroničko izdanje, uz jedan ‘poyy’ čiji se odjek ima odbijati o tvrde zidove vječnosti.

    A na ostalom, imalo s knjigom veze ili ne, hvala prijateljima: Zdenku Franjiću, Dariju Grgiću, Damiru Kovačeviću, Nikici Mihaljeviću, Ivanu Milenkoviću, Nevenu Stoberu, Jeleni Šimunić, Viktoru Viliću i Višnji Vlahović.

  
    Ivan Zrinušić

    Rođen 1981. u Osijeku. Piše poeziju i prozu. Pobjednik FEKP-ova (2017.) i Arteistova (2018.) natječaja za kratku priču. Prevedene pjesme objavljene su mu u časopisu Fantom slobode u okviru panorame hrvatskih autora na francuskom jeziku. S poezijom i prozom zastupljen u nekoliko antologija. Prevodi s engleskog. Urednik, prevoditelj i autor u časopisu Nemo.

